Jens Peter Vernersen (S), 2005-04-29:
Jeg har taget beslutningsforslag B 15 med her på talerstolen, og jeg vil godt starte med at læse op på side 3: »Det er ikke rimeligt at forlange, at mennesker, der skal til debatmøde om forfatningen, først skal på biblioteket og fotokopiere de relevante afsnit, som de regner med kommer til diskussion.«
Sådan skriver Dansk Folkeparti i sit forslag til folketingsbeslutning.
Jeg synes, det er lidt ærgerligt, at Dansk Folkeparti ikke har fulgt så meget med, at man ved, at man på biblioteker og på posthuse kan få udleveret traktaten på de 347 sider.
Man kan også vælge i stedet for at få udleveret en mindre udgave, hvor der er baggrund, fakta og forklaring af traktaten.
Altså et fuldstændig frit valg.
Man skriver også her – det synes jeg måske er lidt af en underkendelse – »men mange – herunder især meningsdannere fra alle samfundslag – vil gøre en helhjertet indsats for at sætte sig ind i konsekvenserne.
Jeg tror nu altså, det er andre end meningsdannere, der vil gøre den indsats.
Jeg tror faktisk, at mange i den danske befolkning vil sætte sig ind i, hvad det er, der skal stemmes om her i september.
I modsætning til den opfattelse, som man har i Dansk Folkeparti, er jeg også sikker på, at når folk skal forholde sig til det her spørgsmål, vil de gøre den lille indsats, som det er at gå ned på det nærmeste bibliotek eller hen på det nærmeste posthus og få udleveret traktaten.
Hvis man ikke har mulighed for at gøre det – det kan der være mange årsager til – er der altså mulighed for at bestille lige bestemt det materiale, man ønsker, inde i Folketingets EU-oplysning.
Jeg ved, at de er forberedt på, at der kommer mange henvendelser.
Jeg tror, at det er noget med et oplag på omkring 80.000 eksemplarer, der trykkes i første omgang, og det er helt sikkert, at forslår det ikke, er der flere, der ønsker at få udleveret traktaten, er det selvfølgelig en mulighed at trykke flere.
Ikke en eneste, der vil læse bare én linje i traktaten, skal være i tvivl om, at den er til rådighed, så man kan sætte sig ind i den.
Vi synes faktisk, det er vigtigt, for vi synes, at traktaten er en rigtig god traktat.
Jeg skal ikke genoptage den diskussion, men Dansk Folkeparti mener jo sådan set, at Europa har det bedst, hvis vi var fri for det fællesskab, som traktaten er et udtryk for.
Den opfattelse deler vi ikke i Socialdemokratiet.
Vi synes, det er vigtigt, at der kan sammensættes en samlet pakke til borgerne, som de kan få udleveret, altså alt det materiale, der ligger.
Men vi synes ikke, at det er i tidens ånd – jeg forstår egentlig heller ikke, at Dansk Folkeparti har den opfattelse – at man bare sådan spredt sender den ud til alle.
Det er meget mere i tidens ånd, at den enkelte borger gør et valg og siger: Det vil jeg godt sætte mig ind i.
Jeg tror rent faktisk også, at de, der træffer den beslutning, vil gå hen på posthuset og hente den her traktat.
Det tror jeg heller ikke at alle gør, men jeg tror, at mange vil læse vigtige afsnit i traktaten, for det er selvfølgelig vigtigt, når man skal tage stilling til spørgsmålet ved den kommende afstemning.
Jeg er ikke et sekund i tvivl om, at Dansk Folkeparti har en eller anden opfattelse af, at traktaten, fordi den er skrevet på juridisk sprog, vil skræmme folk væk, og det vil man så bruge i den almindelige propaganda.
Der er vel ikke nogen som helst, der er i tvivl om, at det er det, det drejer sig om.